ଭୁବନେଶ୍ବର, ଜାନୁୟାରୀ ୬ (ଲୋକାଲ ୱାୟାର): ଉତ୍ତର ଭାରତରେ ଘନ କୁହୁଡ଼ି ଦେଖାଦେବାରୁ ଭୁବନେଶ୍ବର-ନୂଆଦିଲ୍ଲୀ ରାଜଧାନୀ ଏକ୍ସପ୍ରେସ୍ ଓ ପୁରୀ-ହରିଦ୍ବାର କଳିଙ୍ଗ ଉତ୍କଳ ଏକ୍ସପ୍ରେସ୍ ବିଳମ୍ବରେ ଚାଲୁଥିବାରୁ ଏମାନଙ୍କ ସମୟ ନିର୍ଘଣ୍ଟରେ ପରିବର୍ତ୍ତନ କରାଯାଇଛି।
ସୋମବାର ପୂର୍ବତଟ ରେଳବାଇ ପକ୍ଷରୁ ଜାରି ହୋଇଥିବା ସୂଚନା ଅନୁସାରେ, ଆଜି ରାତି ୮ଟା ୫୦ ମିନିଟ ନିର୍ଦ୍ଧାରିତ ସମୟ ବଦଳରେ ପୁରୀ-ହରିଦ୍ବାର କଳିଙ୍ଗ ଉତ୍କଳ ଏକ୍ସପ୍ରେସ୍ ରାତି ୧୧ଟାରେ ପୁରୀ ଛାଡ଼ିବ।
ସେହିପରି ମଙ୍ଗଳବାର ଭୁବନେଶ୍ବର-ନୂଆଦିଲ୍ଲୀ ରାଜଧାନୀ ଏକ୍ସପ୍ରେସ୍ ନିର୍ଦ୍ଧାରିତ ସମୟ ସକାଳ ୯ଟା ୩୦ ବଦଳରେ ଅପରାହ୍ନ ୪ଟା ୩୦ରେ ଭୁବନେଶ୍ବର ଛାଡ଼ିବ।
ପୁରୀ, ଜାନୁଆରୀ ୪ (ଲୋକାଲ ୱାୟାର): ପାକିସ୍ତାନରେ ରହୁଥିବା ଶହେରୁ ଅଧିକ ହିନ୍ଦୁ ଶନିବାର ମହୋଦଧି ସ୍ନାନ କରି ଶ୍ରୀମନ୍ଦିର ଆସି ମହାପ୍ରଭୁଙ୍କ ଦର୍ଶନ କରିଛନ୍ତି।
ଆଜି ଅପରାହ୍ନରେ ଶ୍ରୀମନ୍ଦିରକୁ ଯାଇ ଶ୍ରୀଜିଉଙ୍କୁ ଦର୍ଶନ କରିବା ପରେ ସେମାନଙ୍କୁ ସ୍ଥାନୀୟ ସଦ୍ଭାବନା ସଭାଗୃହରେ ସମ୍ବର୍ଦ୍ଧିତ କରାଯାଇଥିଲା।
ଗତ କିଛିବର୍ଷ ହେଲା ଓଆଇସି ପକ୍ଷରୁ ଶ୍ରୀଜଗନ୍ନାଥଙ୍କ ଦର୍ଶନ କରାଇବା ଲାଗି ପାକିସ୍ତାନରେ ବସବାସ କରୁଥିବା ହିନ୍ଦୁମାନଙ୍କୁ ନିମନ୍ତ୍ରଣ କରାଯାଉଥିବା ସେ ସୂଚନା ଦେଇଛନ୍ତି।
ଭୁବନେଶ୍ବର, ଜାନୁୟାରୀ ୧ (ଲୋକାଲ ୱାୟାର) ନୂଆବର୍ଷରେ ମାତ୍ରାଧିକ ଯାତ୍ରୀଭିଡ଼କୁ ଦୃଷ୍ଟିରେ ରଖି ପୂର୍ବତଟ ରେଳପଥ ଆଜି ସନ୍ଧ୍ୟାରେ ପୁରୀ ଓ ବ୍ରହ୍ମପୁର ମଧ୍ୟରେ ଏକ ସ୍ୱତନ୍ତ୍ର ପାସେଞ୍ଜର ଟ୍ରେନ ଚଳାଚଳ ବ୍ୟବସ୍ଥା କରିଥିବା କହିଛି ।
କେନ୍ଦୁଝର, ଡିସେମ୍ବର ୩୧ (ଲୋକାଲ ୱାୟାର): ଛତିଶଗଡ ମୁଖ୍ୟମନ୍ତ୍ରୀ ଭୁପେଶ ବାଘେଲା ମଙ୍ଗଳବାର ଘଟଗାଁ ଆସି ମା ତାରିଣୀଙ୍କ ଦର୍ଶନ କରିଛନ୍ତି।
ହେଲିକପ୍ଟରରେ ଆସି ଆଜି ଦିନ ୧୨ଟା ୪୦ରେ ସେ ଘଟଗାଁ କଲେଜ ପଡ଼ିଆରେ ଓହ୍ଲାଇ ତାରିଣୀ ମନ୍ଦିରକୁ ଯାଇ ପୂଜାର୍ଚ୍ଚନା କରିବା ପରେ ପିସିସ ସଭାପତି ନିରଞ୍ଜନ ପଟ୍ଟନାୟକଙ୍କ ସମେତ ସ୍ଥାନୀୟ କେତେକ କଂଗ୍ରେସ ନେତାଙ୍କ ସହ ଆଲୋଚନା କରିଥିଲେ।
କେନ୍ଦୁଝର ଜିଲ୍ଲାପାଳ ଆଶିଷ ଠାକରେ ଓ ଏସ୍.ପି. ମିତ୍ରଭାନୁ ମହାପାତ୍ରଙ୍କ ସମେତ ଅନ୍ୟ ବରିଷ୍ଠ ଅଧିକାରୀମାନେ ଏହି ଅବସରରେ ଉପସ୍ଥିତ ଥିଲେ।
ସେହିପରି ମା ତାରିଣୀ ମନ୍ଦିର ଟ୍ରଷ୍ଟର ରାଜେନ୍ଦ୍ର ପଟ୍ଟନାୟକ କହିଛନ୍ତି ଯେ, ପୂଜାର୍ଚ୍ଚନା ପରେ ବାଘେଲା ମନ୍ଦିର ପ୍ରଶାସନର ପ୍ରଶଂସା କରିଥିଲେ।
ଭୁବନେଶ୍ୱର, ଡିସେମ୍ବର ୩୦(ଲୋକାଲ ୱାୟାର): ୨୦୨୩ ହକି ବିଶ୍ୱକପ୍ ପୂର୍ବରୁ ରାଉରକେଲା ବିମାନବନ୍ଦରର ସମ୍ପ୍ରସାରଣ ପାଇଁ ସୋମବାର କେନ୍ଦ୍ର ବେସାମରିକ ବିମାନ ଚଳାଚଳ ମନ୍ତ୍ରାଳୟ ଓ ରାଜ୍ୟ ସରକାରଙ୍କ ମଧ୍ୟରେ ଆଲୋଚନା ହୋଇଥିବା ଜଣେ ଅଧିକାରୀ ସୂଚନା ଦେଇଛନ୍ତି ।
ଉଲ୍ଲେଖଯୋଗ୍ୟ, ରାଉରକେଲା ଷ୍ଟିଲ୍ ପ୍ଲାଣ୍ଟ (ଆରଏସପି)ର ଏୟାରଷ୍ଟ୍ରିପକୁ ହିଁ ଉଡାନ୍ ଯୋଜନାରେ ସାମିଲ କରାଯାଇ ପୂର୍ଣ୍ଣକାଳୀନ ବିମାନବନ୍ଦରରେ ରୂପାନ୍ତରିତ କରାଯାଉଛି ।
କେନ୍ଦ୍ର ବେସାମରିକ ବିମାନ ଚଳାଚଳ ମନ୍ତ୍ରାଳୟ ଏହି ବିମାନବନ୍ଦର ନିର୍ମାଣ କରିବ । ଷ୍ଟିଲ ଅଥରିଟି ଅଫ ଇଣ୍ଡିଆ (ସେଲ୍) ବିମାନବନ୍ଦର ପାଇଁ ୪୦ ଏକର ଜମି ଦେବ ।
୨୦୩ ହକି ବିଶ୍ୱକପ୍ ଭୁବନେଶ୍ୱର ଓ ରାଉରକେଲାରେ ହେବାର ଥିବାରୁ ତ' ପୂର୍ବରୁ ବିମାନବନ୍ଦର ସମ୍ପ୍ରସାରଣ ପାଇଁ ସେଲ୍ ଓ କେନ୍ଦ୍ର ବେସାମରିକ ବିମାନ ଚଳାଚଳ ମନ୍ତ୍ରାଳୟ ମଧ୍ୟରେ ଚୁକ୍ତିନାମା ସ୍ୱାକ୍ଷର ହେବ ବୋଲି ଅଧିକାରୀ ଜଣକ କହିଛନ୍ତି ।
